Meisie met seldsame sindroom sterf | Maroela Media
Ontlametse Phalatse. Foto: Instagram.
Ontlametse Phalatse, wat aan progerie (die sogenaamde oumenssiekte) gely het, is oorlede.
Hendriette Bogopane-Zulu, adjunkminister van maatskaplike ontwikkeling, het die nuus bevestig.
“Dit is met groot hartseer dat ons die afsterwe van Phalatse aankondig, mag haar siel in ewige vrede rus,” het Bogopane-Zulu gesê.
Dokters het nie gedink Phalatse van Hebron buite Mabopane in Pretoria sou haar 14de verjaardag beleef nie, maar ten spyte daarvan het sy verlede maand haar 18de verjaardag gevier. Sy het ook haar matriek voltooi.
Phalatse was een van twee jong vroue in Suid-Afrika wat met ŉ baie raar genetiese afwyking, Hutchinson-Gilford-progeriesindroom, algemeen bekend as progerie, gebore is. Progerie behels versnelde veroudering.
Volgens ŉ verklaring is Phalatse in die George Mukhari-hospitaal in Ga-Rankuwa in Pretoria dood ná sy asemhalingsprobleme ondervind het.
“Die dokters het alles in hul vermoë gedoen om haar te red, maar dit was tevergeefs. Haar ma, boetie, familielede en vriende was by haar.”
Volgens die verklaring sal reëlings vir die begrafnis gedurende die week bekend gemaak word.
Dit was Phalatse se droom om ŉ motiveringspreker te word. Sy het verlede maand, as deel van haar kluitklaplysie, vir pres. Jacob Zuma besoek. Sy wou graag die president ontmoet voor haar 18de verjaardag.
Pres. Zuma het gesê dit was vir hom ŉ eer om haar te ontmoet en dat hulle haar siekte bespreek het. Hy het glo onderneem om haar by te staan met onder meer vervoer en ŉ huis vir haar familie.
Hebron Mabopane Pretoria
Verdagtes in Pta-omgewing gesoek
Jammer om te hoor van haar en simpatie aan die familie en vriende.
Hou van kluitklaplysie! (“bucket list”)
Definitief n meisie met deursettingsvermoe. RIV en sterkte aan haar gesin.
Dapper meisie….Sterkte aan haar familie en vriende…. rus in vrede Ontlametse…. jy is veilig nou…
Welgedaan dapper meise, rus in vrede!! Wat my egter bekommer is ons land is in rommelstatus maar daar is geld om vir die meisie se ouers n huis en vervoer te koop(ondersteun soos in die rubriek)? Hoe werk dit?
Rus in vrede en sterkte aan haar familie. Dit is jammer dat die zuma ANC probeer munt slaan met haar.